**Potovanje v deželo Netunetam – 2. dobrodelni koncert pevskega zbora vzgojiteljic Vrtca Postojna »Šiške« z gosti**

17. oktober, 2015 ob 19. uri v Kulturnem domu Postojna

Šiške so vzgojiteljice Vrtca Postojna, ki skupaj prepevajo že dobrih 5 let. Prvič so se zbrale v začetku leta 2010 in takrat tudi prvič nastopile na Kulturnem dnevu vrtcev v Beltincih. To je bil začetek njihove "pevske kariere", ki traja še danes. Nastopajo na različnih prireditvah, ob različnih priložnostih, presenetijo marsikaterega in marsikatero, ker jim je to v veselje in čast. Vsega tega pa ne bi bilo brez njihove energične in vedno nasmejane Nine, ki jim s svojim vodenjem, pozitivo ter ljubeznijo do glasbe, daje občutek pomembnosti in samozavesti. Niso profesionalke in tudi ne težijo k profesionalizmu, ampak preprosto rade pojejo. Prepevajo predvsem slovenske popevke, ki jih obarvajo in dopolnijo s skupnimi idejami.

Skupaj z **glasbeno skupino NORTON**, **JAZZ ANSAMBLOM Glasbene šole Postojna** pod mentorstvom Mitje Tavčarja ter **OPZ Vrtca Postojna »Črički«** vas bodo popeljale v deželo *Netunetam*. S skupnimi močmi in različnimi glasbenimi zvrstmi se bodo skušali dotakniti prav vsakega poslušalca v dvorani.

Celoten znesek dobrodelnih prispevkov bomo namenili skladu Vrtca Postojna, koncert pa bo tudi prvi dogodek v sklopu večdnevnega praznovanja 40. obletnice našega vrtca.

Poletite skupaj z nami v deželo Netunetam ter pomagajte otrokom, ki potrebujejo našo pomoč in jim zagotovite boljše pogoje za čas, ki ga preživijo v vrtcu.

Lepo vabljeni!